ჯარისკაცთა საძმო (ტელესერიალი)
ჯარისკაცთა საძმო (ინგლ. Band of Brothers) — ათ-ნაწილიანი სატელევიზიო მინისერიალი მეორე მსოფლიო ომის შესახებ, რომელიც დაფუძნებულია ისტორიკოსისა და ბიოგრაფის, სტივენ ებროუზის ამავე სახელწოდების წიგნზე. სერიალი გადაიღეს და თავდაპირველად ეთერში გავიდა 2001 წელს. მისი აღმასრულებელი პროდიუსერები არიან სტივენ სპილბერგი და ტომ ჰენქსი, რომელთაც მანამდეც უმუშავიათ იმავე თემატიკის ფილმზე, რიგითი რაიანის გადასარჩენად (1998). ეპიზოდები 2001 წელს HBO-ის ეთერში გავიდა, თუმცა მას შემდეგაც ხშირად ჩნდება სხვადასხვა არხებზე მსოფლიოს მასშტაბით. სერიალი მოგვითხრობს E (Easy) კომპანიის ისტორიას (506-ე პარაშუტისტ ქვეითთა პოლკი, 101-ე საჰაერო დივიზია) აშშ-ში პარაშუტით ხტომის წვრთნებიდან იაპონიის კაპიტულაციამდე. სერიალში გადმოცემული მოვლენები დაფუძნებულია ამბროსის კვლევასა და კომპანიის ვეტერანებთან ინტერვიუებზე, თუმცა მაინც არის რამდენიმე განსხვავება სატელევიზიო ვერსიასა და ფაქტობრივ ისტორიას შორის. ყველა პერსონაჟი დაფუძნებულია კომპანიის რეალურ წევრებზე. რამდენიმე მათგანი ყოველი ეპიზოდის წინ ნაჩვენებ ინტერვიუებშიც ჩანს. წიგნისა და სერიალის სათაური მომდინარეობს უილიამ შექსპირის პიესიდან ჰენრი V.